ธปท.ขาย พันธบัตร 4.5หมื่นล.
ธปท.ขายพันธบัตรอายุ 14 วัน วงเงิน 4.5 หมื่นล้าน เตรียมเปิดประมูล 14 ต.ค.นี้
13 ต.ค. 2559

ธปท.ขายพันธบัตรอายุ 14 วัน วงเงิน 4.5 หมื่นล้าน เตรียมเปิดประมูล 14 ต.ค.นี้
น.ส.วชิรา อารมณ์ดี ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ได้ออกประกาศกำหนดแผนการขายพันธบัตร ธปท.อายุไม่เกิน 15 วัน ประจำเดือน ต.ค. 2559 โดย ธปท.มีกำหนดจะออกประมูลขายพันธบัตรรุ่น พ.41/14/2559 วงเงิน 4.5 หมื่นล้านบาท อายุ 14 วัน ในวันที่ 14 ต.ค.นี้
สำหรับพันธบัตรรุ่นดังกล่าว มีกำหนดชำระเงินในวันที่ 18 ต.ค. และครบอายุวันที่ 1 พ.ย.ที่จะถึงนี้
ทั้งนี้ การออกประมูลขายพันธบัตรเป็นขายพันธบัตรออกไปให้สถาบันการเงินถือ และดูดเงินในระบบหรือสภาพคล่องเข้ามาไว้ที่ ธปท. ซึ่งเป็นการทำหน้าที่ตามปกติของธนาคารกลางในการดูแลสภาพคล่องให้อยู่ในระดับที่เหมาะสม และสอดคล้องกับระดับอัตราดอกเบี้ยนโยบายในปัจจุบันที่ 1.5%
ก่อนหน้านี้ ธปท.ได้ออกประกาศกำหนดแผนการขายพันธบัตร ธปท.ประจำเดือน ต.ค. 2559 ซึ่งเป็นพันธบัตรระยะสั้น (อายุไม่เกิน 1 ปี) เพื่อนำมาเปิดประมูลใหม่ รวมถึงพันธบัตรที่ครบกำหนดต้องต่ออายุออกไปอีกหลายรุ่น รวมเป็นวงเงินทั้งสิ้น 4.6 แสนล้านบาท
อาทิ พันธบัตรรุ่น 14/28/2559 วงเงิน 1 หมื่นล้านบาท ประเภทอายุ 28 วัน เปิดประมูลเมื่อวันที่ 4 ต.ค. รุ่น 40/91/2559 วงเงิน 3.5 หมื่นล้านบาท ประเภทอายุ 91 วัน เปิดประมูลเมื่อวันที่ 4 ต.ค. รุ่น 14/91/2559 วงเงิน 3.5 หมื่นล้านบาท ประเภทอายุคงเหลือ 91 วัน เปิดประมูลเมื่อวันที่ 11 ต.ค.เป็นต้น